無量寿経優婆提舎願生偈註


白文

巻上 
無量寿経優婆提舎願生偈註 巻上

婆藪槃頭菩薩造
曇鸞法師註解

謹案龍樹菩薩十住毘婆沙云 菩薩求阿毘跋致有二種道 一者難行道 二者易行道 難行道者 謂於五濁之世於無仏時求阿毘跋致為難 此難乃有多途 粗言五三以示義意 一者外道相修醤反善乱菩薩法 二者声聞自利障大慈悲 三者無顧悪人破他勝徳 四者顛倒善果能壊梵行 五者唯是自力無他力持 如斯等事触目皆是 譬如陸路歩行則苦 易行道者 謂但以信仏因縁願生浄土 乗仏願力便得往生彼清浄土 仏力住持即入大乗正定之聚 正定即是阿毘跋致 譬如水路乗船則楽 此無量寿経優波提舎蓋上衍之極致不退之風航者也

無量寿是安楽浄土如来別号 釈迦牟尼仏在王舎城及舎衛国於大衆之中説無量寿仏荘厳功徳 即以仏名号為経体 後聖者婆数槃頭菩薩服膺一升反如来大悲之教 傍経作願生偈 復造長行重釈梵言 優婆提舎此間無正名相訳 若挙一隅可名為論 所以無正名訳者 以此間本無仏故 如此間書 就孔子而称経 余人制作皆名為子 国史国紀之徒各別体例然 仏所説十二部経中有論議経 名優波提舎 若復仏諸弟子 解仏経教与仏義相応者 仏亦許名優波提舎 以入仏法相故 此間云論 直是論議而已 豈得正訳彼名耶 又如女人於子称母 於兄云妹如是等事皆随義名別 若但以女名汎談母妹乃不失女之大体 豈含尊卑之義乎 此所云論亦復如是是以仍因而音存梵音曰優波提舎 此論始終凡有二重 一是総説分 二是解義分 総説分者前五言偈尽是 解義分者論曰已下長行尽是 所以為二重者 有二義 偈以誦経為総摂故 論以釈偈為解義故

無量寿者 言無量寿如来寿命長遠不可思量也 経者常也 言安楽国土仏及菩薩清浄荘厳功徳国土清浄荘厳功徳 能与衆生作大饒益 可常行于世故名曰経 優波提舎是仏論議経名 願是欲楽義 生者天親菩薩願生彼安楽浄土 如来浄花中生故曰願生 偈是句数義 以五言句略誦仏経故名為偈 訳婆数云天訳槃頭言親 此人字天親事在付法蔵経 菩薩者 若具存梵音応云菩提薩埵 菩提者是仏道名 薩埵或云衆生 或云勇揵 求仏道衆生有勇猛健志故名菩提薩埵 今但言菩薩訳者略耳 造亦作也 庶因人重法故云某造 是故言無量寿経優波提舎願生偈婆数槃頭菩薩造 解論名目竟

偈中分為五念門 如下長行所釈 第一行四句相含有三念門 上三句是礼拝讃嘆門 下一句是作願門 第二行論主自述我依仏経造論与仏教相応所服有宗 何故云 此為成優波提舎名故 亦是成上三門起下二門 所以次之説 従第三行尽二十一行是観察門 末後一行是廻向門 分偈章門竟
世尊我一心 帰命尽十方 無礙光如来 願生安楽国
世尊者 諸仏通号 論智則義無不達 語断則習気無余 智断具足能利世間 為世尊重故曰世尊 此言意帰釈迦如来 何以得知 下句言我依修多羅 天親菩薩 在釈迦如来像法之中 順釈迦如来経教 所以願生 願生有宗 故知此言帰于釈迦 若謂此意 遍告諸仏亦復無嫌 夫菩薩帰仏 如孝子之帰父母忠臣之帰君后 動静非己出没必由知恩報徳 理宜先啓 又所願不軽 若如来不加威神将何以達 乞加神力 所以仰告 我一心者 天親菩薩自督之詞 言念無礙光如来願生安楽 心心相続無他想間雑 問曰 仏法中無我 此中何以称我 答曰 言我有三根本 一是邪見語 二是自大語 三是流布語 今言我者天親菩薩自指之言 用流布語 非邪見自大也

帰命尽十方無礙光如来者 帰命即是礼拝門 尽十方無礙光如来即是讃嘆門 何以知 帰命是礼拝 龍樹菩薩造阿弥陀如来讃中 或言稽首礼 或言我帰命 或言帰命礼 此論長行中 亦言修五念門 五念門中 礼拝是一 天親菩薩既願往生 豈容不礼 故知帰命即是礼拝 然礼拝但是恭敬 不必帰命 帰命必是礼拝 若以此推帰命為重 偈申己心 宜言帰命 論解偈義 汎談礼拝 彼此相成 於義弥顕

何以知尽十方無礙光如来是讃嘆門 下長行中言 云何讃嘆門 謂称彼如来名 如彼如来光明智相 如彼名義 欲如実修行相応故 依舎衛国所説無量寿経 仏解阿弥陀如来名号何故号阿弥陀 彼仏光明無量照十方国無所障礙 是故号阿弥陀 又彼仏寿命及其人民 無量無辺阿僧祇 故名阿弥陀

問曰 若言無礙光如来光明無量照十方国土無所障礙者 此間衆生何以不蒙光照 光有所不照 豈非有礙耶 答曰 礙属衆生非光礙也 譬如日光周四天下而 盲者不見 非日光不周也 亦如密雲洪霔灌之句反而頑石不潤 非雨不洽霔下恰反也

若言一仏主領三千大千世界 是声聞論中説 若言諸仏遍領十方無量無辺世界 是大乗論中説 天親菩薩 今言尽十方無礙光如来 即是依彼如来名 如彼如来光明智相讃嘆 故知此句是讃嘆門

願生安楽国者 此一句是作願門 天親菩薩帰命之意也 其安楽義具在下観察門中

問曰 大乗経論中 処処説衆生畢竟無生如虚空 云何天親菩薩言願生耶 答曰 説衆生無生如虚空有二種 一者如凡夫所謂実衆生 如凡夫所見実生死 此所見事畢竟無所有如亀毛如虚空 二者謂諸法因縁生故即是不生 無所有如虚空 天親菩薩所願生者是因縁義 因縁義故仮名生 非如凡夫謂有実衆生実生死也

問曰 依何義説往生 答曰 於此間仮名人中修五念門 前念与後念作因 穢土仮名人 浄土仮名人 不得決定一不得決定異 前心後心 亦如是 何以故 若一則無因果 若異則非相続 是義観一異門論中委曲 釈第一行三念門竟

次成優波提舎名 又成上起下偈
我依修多羅 真実功徳相 説願偈総持 与仏教相応
此一行云何成優波提舎名 云何成上三門起下二門 偈言我依修多羅与仏教相応 修多羅是仏経名 我論仏経義与経相応 以入仏法相故名憂波提舎 名成竟 成上三門起下二門 何所依 何故依 云何依 何所依者 依修多羅 何故依者 以如来即真実功徳相故 云何依者 修五念門相応故成上起下竟 修多羅者 十二部経中直説者名修多羅 謂四阿含三蔵等 三蔵外大乗諸経亦名修多羅 此中言依修多羅者 是三蔵外大乗修多羅 非阿含等経也 真実功徳相者 有二種功徳 一者従有漏心生不順法性 所謂凡夫人天諸善 人天果報 若因若果 皆是顛倒皆是虚偽 是故名不実功徳 二者従菩薩智恵清浄業起荘厳仏事 依法性入清浄相 是法不顛倒不虚偽 名為真実功徳 云何不顛倒 依法性順二諦故 云何不虚偽 摂衆生入畢竟浄故 説願偈総持与仏教相応者 持名不散不失 総名以少摂多 偈言五言句数 願名欲楽往生 説謂説諸偈論 総而言之 説所願生偈総持仏経与仏教相応 相応者譬如函蓋相称也
観彼世界相 勝過三界道
此已下是第四観察門 此門中分為二別 一者観察器世間荘厳成就 二者観察衆生世間荘厳成就 此句已下至願生彼阿弥陀仏国 是観器世間荘厳成就 観器世間中 復分為十七別 至文当目 此二句即是第一事 名為観察荘厳清浄功徳成就 此清浄是総相 仏本所以起此荘厳清浄功徳者 見三界是虚偽相 是輪転相 是無窮相 如蚇尺音蠖屈申虫一郭反循環 如蚕才含反繭蚕衣公殄反自縛 哀哉衆生締結不解帝音此三界顛倒不浄 欲置衆生於不虚偽処於不輪転処於不無窮処得畢竟安楽大清浄処 是故起此清浄荘厳功徳也 成就者 言此清浄不可破壊不可汚染 非如三界是汚染相是破壊相也 観者観察也 彼者彼安楽国也 世界相者彼安楽世界清浄相也 其相別在下 勝過三界道 道者通也 以如此因得如此果 以如此果酬如此因 通因至果 通果酬因 故名為道 三界者 一是欲界 所謂六欲天 四天下人畜生餓鬼地獄等是也 二是色界 所謂初禅二禅三禅四禅天等是也 三是無色界 所謂空処識処無所有処非想非非想処天等是也 此三界蓋是生死凡夫流転之闇宅 雖復苦楽小殊修短暫異統而観之莫非有漏 倚伏相乗循環無際 雑生触受四倒長［牛/句］ 且因且果虚偽相襲 安楽是菩薩慈悲正観之由生 如来神力本願之所建 胎卵湿生縁茲高揖業繋長維従此永断 続括之権 不待勧而彎弓 労謙善譲斉普賢而同徳 勝過三界抑是近言

究竟如虚空 広大無辺際
此二句名荘厳量功徳成就仏本所以起此荘厳量功徳者見三界陜戸甲反小堕敗成阜式垂反陘山絶坎形音陪重土一日備父才反陼如緒者陼丘之与反或宮観迫伯音迮子格反或土田逼隘陋或志求路促或山河隔塞公厄反障或国界分部有如此等種種挙急事是故菩薩興此荘厳量功徳願願我国土如虚空広大無際如虚空者言来生者雖衆猶若無也広大無際者成上如虚空義何故如虚空以広大無際故成就者言十方衆生往生者若已生若今生若当生雖無量無辺畢竟常如虚空広大無際終無満時是故言究竟如虚空広大無辺際

問曰如維摩方丈苞容有余何必国界無貲子支反乃称広大答曰所言広大非必以畦五十畝下圭反畹三十畝一遠一万反為喩但言如空亦何累方丈又方丈之所苞容在陜而広覈実下革反論果報豈若在広而広耶

正道大慈悲 出世善根生
此二句名荘厳性功徳成就仏本何故起此荘厳見有国土以愛欲故則有欲界以攀厭禅定故則有色無色界此三界皆是有漏邪道所生長寝大夢莫知悕出是故興大悲心願我成仏以無上正見道起清浄土出于三界性是本義言此浄土随順法性不乖法本事同花厳経宝王如来性起義又言積習成性指法蔵菩薩集諸波羅蜜積習所成亦言性者是聖種性序法蔵菩薩於世自在王仏所悟無生法忍爾時位名聖種性於是性中発四十八大願修起此土即曰安楽浄土是彼因所得果中説因故名為性又言性是必然義不改義如海性一味衆流入者必為一味海味不随彼改也又如人身性不浄故種種妙好色香美味入身皆為不浄安楽浄土諸往生者無不浄色無不浄心畢竟皆得清浄平等無為法身以安楽国土清浄性成就故正道大慈悲出世善根生者平等大道也平等道所以名為正道者平等是諸法体相以諸法平等故発心等発心等故道等道等故大慈悲等大慈悲是仏道正因故言正道大慈悲慈悲有三縁一者衆生縁是小悲二者法縁是中悲三者無縁是大悲大悲即出世善也安楽浄土従此大悲生故故謂此大悲為浄土之根故曰出世善根生

浄光明満足 如鏡日月輪
此二句名荘厳形相功徳成就仏本所以起此荘厳功徳者見日行四域光不周三方庭燎力小反在宅明不満十仞以是故起満浄光明願如日月光輪満足自体彼安楽浄土雖復広大無辺清浄光明無不充塞故曰浄光明満足如鏡日月輪

備諸珍宝性 具足妙荘厳
此二句名荘厳種種事功徳成就仏本何故起此荘厳見有国土以泥土為宮飾以木石為花観或彫金鏤玉意願不充或営備百千具受辛苦以此故興大悲心願我成仏必使珍宝具足厳麗自然相忘於有余自得於仏道此荘厳事縦使毘首羯磨工称妙絶積思竭想豈能取図性者本義也能生既浄所生焉得不浄故経言随其心浄則仏土浄是故言備諸珍宝性具足妙荘厳

無垢光炎熾 明浄曜世間
此二句名荘厳妙色功徳成就仏本何故起此荘厳見有国土優劣不同以不同故高下以形高下既形是非以起是非既起長淪没倫音三有是故興大悲心起平等願願我国土光炎熾盛第一無比不如人天金色能有奪者若為相奪如明鏡在金辺則不現今日時中金比仏在時金則不現仏在時金比閻浮那金則不現閻浮那金比大海中転輪王道中金沙則不現転輪王道中金沙比金山則不現金山比須弥山金則不現須弥山金比三十三天瓔珞金則不現三十三天瓔珞金比炎摩天金則不現炎摩天金比兜率陀天金則不現兜率陀天金比化自在天金則不現化自在天金比他化自在天金則不現他化自在天金比安楽国中光明則不現所以者何彼土金光絶従垢業生故清浄無不成就故安楽浄土是無生忍菩薩浄業所起阿弥陀如来法王所領阿弥陀如来為増上縁故是故言無垢光炎熾明浄曜世間曜世間者曜二種世間也

宝性功徳草 柔軟左右旋 触者生勝楽 過迦旃隣陀
此四句名荘厳触功徳成就仏本何故起此荘厳見有国土雖宝重金玉不得為衣服珍翫明鏡無議於敷具斯縁悦於目不便於身也身眼二情豈弗鉾楯乎是故願言使我国土人天六情和於水乳卒去楚越之労所以七宝柔軟悦目便身迦旃隣陀者天竺柔軟草名也触之者能生楽受故以為喩註者言此間土石草木各有定体訳者何縁目彼宝為草耶当以其葻草得風貌父虫反然［艹/榮］草旋貌一煢反［艹/眇］細草曰［艹/眇］亡小反故以草目之耳余若参訳当
別有途生勝楽者触迦旃隣陀生染着楽触彼軟宝生法喜楽二事相玄非勝如何是故言宝性功徳草柔軟左右旋触者生勝楽過迦旃隣陀

宝華千万種 弥覆池流泉 微風動華葉 交錯光乱転
此四句名荘厳水功徳成就仏本何故起此願見有国土或澐云音溺江水大波謂之澐溺洪濤海波上大牢反滓沫驚人或凝凘流氷上支反［冫/夾］古甲反［冫/枼］凍相着大甲反蹙迫子六反架壊［代/心］失常他則反

向無安悦之情背有恐値之慮菩薩見此興大悲心願我成仏所有流泉池沼池之小反与宮殿相称事出経中種種宝花布為水飾微風徐扇映発有序開神悦体無一不可是故言宝花千万種弥覆池流泉微風動花葉交錯光乱転

宮殿諸楼閣 観十方無礙 雑樹異光色 宝蘭遍囲繞
此四句名荘厳地功徳成就仏本何故起此荘厳見有国土嶕高貌才消反嶢牛消反峻高俊音嶺枯木横岑岝才白反峉岝峉山不斉五百反

［山/巠］深山谷亦山消貌形音嶙深無崖力人反莦悪草貌消音茅道多草不可行方交反 盈壑茫茫滄海為絶目之川葻 葻広沢為無蹤之所菩薩見此興大悲願願我国土地平如掌宮殿楼閣鏡納十方的無所属亦非不属宝樹宝蘭互為映飾是故言宮殿諸楼閣観十方無礙雑樹異光色宝蘭遍囲繞

無量宝交絡 羅網遍虚空 種種鈴発響 宣吐妙法音
此四句名荘厳虚空功徳成就仏本何故起此荘厳見有国土煙雲塵霧蔽障太虚震烈［雨/兓/日］雨声士林反䨥大雨下郭反従上而堕不祥烖天火葬才反霓屈虹青赤或白色陰気五結反毎自空来憂慮百端為之毛竪菩薩見此興大悲心願我国土宝網交絡羅遍虚空鈴鐸大鈴大各反宮商鳴宣道法視之無厭懐道見徳是故言無量宝交絡羅網遍虚空種種鈴発嚮宣吐妙法音

雨花衣荘厳 無量香普勲
此二句名荘厳雨功徳成就仏本何故興此荘厳見有国土欲以服飾布地延請所尊或欲以香花名宝用表恭敬而業貧感薄是事不果是故興大悲願願我国土常雨此物満衆生意何故以雨為言恐取者云若常雨花衣亦応填塞虚空何縁不妨是故以雨為喩雨適時則無洪滔水漫大他高反之患安楽報豈有累情之物乎経言日夜六時雨宝衣雨宝華宝質柔軟履践其上則下四寸随挙足時還復如故用訖入宝地如水入坎是故言雨花衣荘厳無量香普薫

仏恵明浄日 除世痴闇冥
此二句名荘厳光明功徳成就仏本何故興此荘厳見有国土雖復項背日光而為愚痴所闇是故願言使我国土所有光明能除痴闇入仏智恵不為無記之事亦云安楽国土光明従如来智恵報起故能除世闇冥経言或有仏土以光明為仏事即是此也是故言仏恵明浄日除世痴闇冥

梵声悟深遠 微妙聞十方
此二句名荘厳妙声功徳成就仏本何故興此願見有国土雖有善法而名声不遠有名声雖遠復不微妙有名声妙遠復不能悟物是故起此荘厳天竺国称浄行為梵行称妙辞為梵言彼国貴重梵天多以梵為讃亦言中国法与梵天通故也声者名也名謂安楽土名経言若人但聞安楽浄土之名欲願往生亦得如願此名悟物之証也釈論言如斯浄土非三界所摂何以言之無欲故非欲界地居故非色界有色故非無色界蓋菩薩別業所致耳出有而有曰微出有者謂出三有而有者謂浄土有也名能開悟曰妙妙好也以名能悟物故称妙是故言梵声悟深遠微妙聞十方 

正覚阿弥陀 法王善住持
此二句名荘厳主功徳成就仏本何故興此願見有国土羅刹為君則率土相噉宝輪駐立馬長句反殿則四域無虞譬之風靡豈無本耶是故興願願我国土常有法王法王善力之所住持住持者如黄鵠持子安千齢更起魚母念持子逕澩夏有水冬無水曰澩火岳反不壊安楽国為正覚善持其国豈有非正覚事耶是故言正覚阿弥陀法王善住持

如来浄華衆 正覚花化生
此二句名荘厳眷属功徳成就仏本何故興此願見有国土或以胞血為身器或以糞屎為生元或槐棘高圻出猜狂之子或竪子婢腹出卓犖零角反之才譏誚才召反由之懐火恥辱縁以抱氷所以願言使我国土悉於如来浄花中生眷属平等与奪無路是故言如来浄花衆正覚花化生

愛楽仏法味 禅三昧為食
此二句名荘厳受用功徳成就仏本何故興此願見有国土或探巣破卵為饛盛食満貌亡公反饒飽也多人消反之膳或懸沙指帒為相慰之方嗚呼諸子実可痛心是故興大悲願願我国土以仏法以禅定以三昧為食永絶他食之労愛楽仏法味者如日月灯明仏説法華経六十小劫時会聴者亦坐一処六十小劫謂如食項無有一人若身若心而生懈惓以禅定為食者謂諸大菩薩常在三昧無他食也三昧者彼諸人天若須食時百味嘉餚羅列在前眼見色鼻聞香身受適悦自然飽足訖已化去若須復現其事在経是故言愛楽仏法味禅三昧為食

永離身心悩 受楽常無間
此二句名荘厳無諸難功徳成就仏本何故興此願見有国土或朝預袞寵夕惶斧鉞或幼捨蓬藜長列方丈或鳴笳道出麻歴経催還有如是等種種違奪是故願言使我国土安楽相続畢竟無間身悩者飢渇寒熱殺害等也心悩者是非得失三毒等也是故言永離身心悩受楽常無間

大乗善根界 等無譏嫌名 女人及根欠 二乗種不生
此四句名荘厳大義門功徳成就門者通大義之門也大義者大乗所以也如人造城得門則入若人得生安楽者是則成就大乗之門也仏本何故興此願見有国土雖有仏如来賢聖等衆由国濁故分一説三或以拓 聴各反眉致誚或縁指語招譏是故願言使我国土皆是大乗一味平等一味根敗種子畢竟不生女人残欠名字亦断是故言大乗善根界等無譏嫌名女人及根欠二乗種不生

問曰案王舎城所説無量寿経法蔵菩薩四十八願中言設我得仏国中声聞有能計量知其数者不取正覚是有声聞一証也又十住毘婆沙中龍樹菩薩造阿弥陀讃云超出三界獄目如蓮花葉声聞衆無量是故稽首礼是有声聞二証也又摩訶衍論中言仏土種種不同或有仏土純是声聞僧或有仏土純是菩薩僧或有仏土菩薩声聞会為僧如阿弥陀安楽国等是也是有声聞三証也諸経中有説安楽国処多言有声聞不言無声聞声聞即是二乗之一論言乃至無二乗名此云何会答曰以理推之安楽浄土不応有二乗何以言之夫有病則有薬理数之常也法花経言釈迦牟尼如来以出五濁世故分一為三浄土既非五濁無三乗明矣法花経道諸声聞是人於何而得解脱但離虚妄名為解脱是人実未得一切解脱以未得無上道故覈推此理阿羅漢既未得一切解脱必応有生此人更不生三界三界外除浄土更無生処是以唯応於浄土生如言声聞者是他方声聞来生仍本名故称為声聞如天帝釈生人中時姓驕尸迦後雖為天主仏欲使人知其由来与帝釈語時猶称驕尸迦其此類也又此論但言二乗種不生謂安楽国不生二乗種子亦何妨二乗来生耶譬如橘栽不生江北河洛菓肆亦見有橘又言鸚鵡不渡壟西趙魏架桁亦有鸚鵡此二物但言其種不渡彼有声聞亦如是作如是解経論則会

問曰名以召事有事乃有名安楽国既無二乗女人根欠之事亦何須復言無此三名耶答曰如軟心菩薩不甚勇猛譏言声聞如人諂曲或復［疒/心/皿/丁］弱譏言女人又如眼雖明而不識事譏言盲人又如耳雖聴而聴義不解譏言聾人又如舌雖語而訥口 ［口/寋］吃譏言［疒/亜/欠］人有如是等根雖具足而有譏嫌之名是故須言乃至無名明浄土無如是等与奪之名問曰尋法蔵菩薩本願及龍樹菩薩所讃皆似以彼国声聞衆多為奇此有何義答曰声聞以実際為証計不応更能生仏道根牙而仏以本願不可思議神力摂令生彼必当復以神力生其無上道心譬如鴆鳥入水魚蚌咸死犀牛触之死者皆活如此不応生而生所以可奇然五不思議中仏法最不可思議仏能使声聞復生無上道心真不可思議之至也

衆生所願楽 一切能満足
此二句名荘厳一切所求満足功徳成就仏本何故興此願見有国土或名高位重潜処無由或人凡性鄙悕出靡路或修短繋業制不在己如阿私陀仙人類也有如是等為業風所吹不得自在是故願言使我国土各称所求満足情願是故言衆生所願楽一切能満足

是故願生彼 阿弥陀仏国
此二句結成上観察十七種荘厳国土成就所以願生釈器世間清浄訖之于上

次観衆生世間清浄此門中分為二別一者観察阿弥陀如来荘厳功徳二者観察彼諸菩薩荘厳功徳観察如来荘厳功徳中有八種至文当目

問曰有論師汎解衆生名義以其輪転三有受衆多生死故名衆生今名仏菩薩為衆生是義云何答曰経言一法有無量名一名有無量義如以受衆多生死故名為衆生者此是小乗家釈三界中衆生名義非大乗家衆生名義也大乗家所言衆生者如不増不咸経言言衆生者即是不生不滅義何以故若有生生已復生有無窮過故有不生而生過故是故無生若有生可有滅既無生何得有滅是故無生無滅是衆生義如経中言五受陰通達空無所有是苦義斯其類也

無量大宝王 微妙浄花台
此二句名荘厳座功徳成就仏本何故荘厳此座見有菩薩於末後身敷草而坐成阿耨多羅三藐三菩提人天見者不生増上信増上恭敬増上愛楽増上修行是故願言我成仏時使無量大宝王微妙浄花台以為仏坐無量者如観無量寿経言七宝地上有大宝蓮花王坐蓮花一一葉作百宝色有八万四千脈猶如天画脈有八万四千光花葉小者縦広二百五十由旬如是花有八万四千葉一一葉間有百億摩尼珠王以為映飾一一摩尼放千光明其光如蓋七宝合成遍覆地上釈迦毘楞伽宝以為其台此蓮花台八万金剛甄叔迦宝梵摩尼宝妙真珠網以為厳飾於其台上自然而有四柱宝幢一一宝幢如八万四千億須弥山幢上宝幔如夜摩天宮有五百億微妙宝珠以為映飾一一宝珠有八万四千光一一光作八万四千異種金色一一金光遍安楽宝土処処変化各作異相或為金剛台或作真珠網或作雑花雲於十方面随意変現化作仏事如是等事出過数量是故言無量大宝王微妙浄花台

相好光一尋 色像超群生
此二句名荘厳身業功徳成就仏本何故荘厳如此身業見有仏身受一丈光明於人身光不甚超絶如転輪王相抑亦大同提婆達多所減唯一致令阿闍世王以茲懐乱刪闍耶等敢如蟷蜋或如此類也是故荘厳如此身業案此間詁訓六尺曰尋如観無量寿経言阿弥陀如来身高六十万億那由他恒河沙由旬仏円光如百億三千大千世界訳者以尋而言何其晦 禾代反乎里舎間人不簡縦横長短咸謂横舒両手臂為尋若訳者或取此類用准阿弥陀如来舒臂為言故称一尋者円光亦応径六十万億那由他恒河沙由旬是故言相好光一尋色像超群生

問曰観無量寿経言諸仏如来是法界身入一切衆生心想中是故汝等心想仏時是心即是三十二相八十随形好是心作仏是心是仏諸仏正遍知海従心想生是義云何答曰身名集成界名事別如眼界縁根色空明作意五因縁生名為眼界是眼但自行己縁不行他縁以事別故耳鼻等界亦如是言諸仏如来是法界身者法界是衆生心法也以心能生世間出世間一切諸法故名心為法界法界能生諸如来相好身亦如色等能生眼識是故仏身名法界身是身不行他縁是故入一切衆生心想中心想仏時是心即是三十二相八十随形好者当衆生心想仏時仏身相好顕現衆生心中也譬如水清則色像現水之与像不一不異故言仏相好身即是心想也是心作仏者言心能作仏也是心是仏者心外無仏也譬如火従木出火不得離木也以不離木故則能焼木木為火焼木即為火也諸仏正遍知海従心想生者正遍知者真正如法界而知也法界無相故諸仏無知也以無知故無不知也無知而知者是正遍知也是知深広不可測量故譬海也

如来微妙声 梵響聞十方
此二句名荘厳口業功徳成就仏本何故興此荘厳見有如来名似不尊如外道軵 推車人冢反人称瞿曇姓成道日声唯徹梵天是故願言使我成仏妙声遐布聞者悟忍是故言如来微妙声梵嚮聞十方

同地水火風 虚空無分別
此二句名荘厳心業功徳成就仏本何故興此荘厳見有如来説法云此黒此白此不黒不白下法中法上法上上法有如是等無量差別品似有分別是故願言使我成仏如地荷負無軽重之殊如水潤長無莦悪草葀瑞草括音之異如火成就無芳臭之別如風起発無眠悟之差如空苞受無開塞之念得之于内物安於外虚往実帰於是于息是故言同地水火風虚空無分別

天人不動衆 清浄智海生
此二句名荘厳衆功徳成就仏本何故起此荘厳見有如来説法輪下所有大衆諸根性欲種種不同於仏智恵若退若没以不等故衆不純浄所以興願願我成仏所有天人皆従如来智恵清浄海生海者言仏一切種智深広無崖不宿二乗雑善中下死尸喩之如海是故言天人不動衆清浄智海生不動者言彼天人成就大乗根不可傾動也

如須弥山王 勝妙無過者
此二句名荘厳上首功徳成就仏本何故起此願見有如来衆中或有強梁者如提婆達多流比或有国王与仏並治不知甚推仏或有請仏以他縁癈忘有如是等似上首力不成就是故願言我為仏時願一切大衆無能生心敢与我等唯一法王更無俗王是故言如須弥山王勝妙無過者

天人丈夫衆 恭敬遶瞻仰
此二句名荘厳主功徳成就仏本何故起此荘厳見有仏如来雖有大衆衆中亦有不甚恭敬如一比丘語釈迦牟尼仏若不与我解十四難我当更学余道亦如居迦離謗舎利弗仏三語而三不受又如諸外道輩仮入仏衆而常伺求仏短又如第六天魔常於仏所作諸留難有如是等種種不恭敬相是故願言使我成仏天人大衆恭敬無惓所以但言天人者浄土無女人及八部鬼神故也是故言天人丈夫衆恭敬遶瞻仰

観仏本願力 遇無空過者 能令速満足 功徳大宝海
此四句名荘厳不虚作住持功徳成就仏本何故起此荘厳見有如来但以声聞為僧無求仏道者或有値仏而不勉三塗善星提婆達多居迦離等是也又人聞仏名号発無上道心遇悪因縁退入声聞辟支仏地者有如是等空過者退没者是故願言使我成仏時値遇我者皆速疾満足無上大宝是故言観仏本願力遇無空過者能令速満足功徳大宝海住持義如上観仏荘厳八種功徳訖之于上

次観安楽国諸大菩薩四種荘厳功徳成就

問曰観如来荘厳功徳何所闕少復須観菩薩功徳耶答曰如有明君則有賢臣尭舜之称無為是其比也若使但有如来法王而無大菩薩法臣於翼讃道豈足云満亦如薪 ［艹/積］小則火不大如経言阿弥陀仏国有無量無辺諸大菩薩如観世音大勢至等皆当一生於他方次補仏処若人称名憶念者帰依者観察者如法花経普門品説無願不満然菩薩愛楽功徳如海呑流無止足情亦如釈迦牟尼如来聞一目闇比丘吁言誰愛功徳為我維針爾時如来従禅定起来到其所語言我愛福徳遂為其維針爾時失明比丘聞暗仏語声驚喜交集白仏言世尊世尊功徳猶未満耶仏報言我功徳円満無所復須但我此身従功徳生知功徳恩分故是故言愛如所問観仏功徳実無願不充所以復観諸菩薩功徳者有如上種種義故耳

安楽国清浄 常転無垢輪 化仏菩薩日 如須弥住持
仏本何故起此荘厳見有仏土但是小菩薩不能於十方世界広作仏事或但声聞人天所利狭小是故興願願我国中有無量大菩薩衆不動本処遍至十方種種応化如実修行常作仏事譬如日在天上而影現百川日豈来耶豈不来耶如大集経言譬如有人善治堤塘量其所宜及放水時不加心力菩薩亦如是先治一切諸仏及衆生応供養応教化種種堤塘及入三昧身心不動如実修行常作仏事如実修行者雖常修行実無所修行也是故言安楽国清浄常転無垢輪化仏菩薩日如須弥住持

無垢荘厳光 一念及一時 普照諸仏会 利益諸群生
仏本何故起此荘厳見有如来眷属欲供養他方無量諸仏或欲教化無量衆生此没彼出先南後北不能以一念一時放光普照遍至十方世界教化衆生有出没前後相故是故興願願我仏土諸大菩薩於一念時項遍至十方作種種仏事是故言無垢荘厳光一念及一時普照諸仏会利益諸群生

問曰上章云身不動揺而遍至十方不動而至豈非是一時義耶与此若為差別答曰上但言不動而至或容有前後此言無前無後是為差別亦是成上不動義若不一時則是往来若有往来則非不動是故為成上不動義故須観一時

雨天楽花衣 妙香等供養 讃諸仏功徳 無有分別心
仏本何故起此荘厳見有仏土菩薩人天志趣不広不能遍至十方無窮世界供養諸仏如来大衆或以己土穢濁不敢向詣浄郷或以所居清浄鄙薄穢土以如此等種種局分於諸仏如来所不能周遍供養発起広大善根是故願言我成仏時願我国土一切菩薩声聞天人大衆遍至十方一切諸仏大会処所雨天楽天花天衣天香以巧妙弁辞供養讃嘆諸仏功徳雖嘆穢土如来大慈謙忍不見仏土有雑穢相雖嘆浄土如来無量荘厳不見仏土有清浄相何以故以諸法等故諸如来等是故諸仏如来名為等覚若於仏土起優劣心仮使供養如来非法供養也是故言雨天楽花衣妙香等供養讃諸仏功徳無有分別心
何等世界無 仏法功徳宝 我願皆往生 示仏法如仏
仏本何故起此願見有軟心菩薩但楽有仏国土修行無慈悲堅牢心是故興願願我成仏時我土菩薩皆慈悲勇猛堅固志願能捨清浄土至他方無仏法僧処住持荘厳仏法僧宝示如有仏使仏種処処不断是故言何等世界無仏法功徳宝我願皆往生示仏法如仏観菩薩四種荘厳功徳成就訖之于上

次下四句是廻向門

我作論説偈 願見弥陀仏 普共諸衆生 往生安楽国
此四句是論主廻向門廻向者廻己功徳普施衆生共見阿弥陀如来生安楽国

無量寿修多羅章句我以偈誦総説竟
問曰天親菩薩廻向章中言普共諸衆生往生安楽国此指共何等衆生耶答曰案王舎城所説無量寿経仏告阿難十方恒河沙諸仏如来皆共称嘆無量寿仏威神功徳不可思議諸有衆生聞其名号信心歓喜乃至一念至心廻向願生彼国即得往生住不退転唯除五逆誹謗正法案此而言一切外道凡夫人皆得往生又如観無量寿経有九品往生下下品生者或有衆生作不善業五逆十悪具諸不善如此遇人以悪業故応堕悪道逕歴多劫受苦無窮如此遇人臨命終時遇善知識種種安慰為説妙法教令念仏彼人苦逼不遑念仏善友告言汝若不能念者応称無量寿仏如是至心令声不絶具足十念称南無無量寿仏称仏名故於念念中除八十億劫生死之罪命終之後見金蓮花猶如日輪住其人前如一念項即得往生極楽世界於蓮花中満十二大劫蓮華方開当以此償五逆罪也観世音大勢至以大悲音声為其広説諸法実相除滅罪法聞已歓喜応時則発菩提之心是名下品下生者以此経証明知下品凡夫但令不誹謗正法信仏因縁皆得往生

問曰無量寿経言願往生者皆得往生唯除五逆誹謗正法観無量寿経言五逆十悪具諸不善亦得往生此二経云何会答曰一経以具二種重罪一者五逆二者誹謗正法以此二種罪故所以不得往生一経但言作十悪五逆等罪不言誹謗正法以不謗正法故是故得生

問曰仮使一人具五逆罪而不誹謗正法経許得生復有一人但誹謗正法而無五逆諸罪願往生者得生以不答曰但令誹謗正法雖更無余罪必不得生何以言之経言五逆罪人堕阿鼻大地獄中具受一劫重罪誹謗正法人堕阿鼻大地獄中此劫若尽復転至他方阿鼻大地獄中如是展転逕百千阿鼻大地獄仏不記得出時節以誹謗正法罪極重故又正法者即是仏法此愚痴人既生誹謗安有願生仏土之理仮使但貪彼土安楽而願生者亦如求非水之氷無煙之火豈有得理

問曰何等相是誹謗正法答曰若言無仏無仏法無菩薩無菩薩法如是等見若心自解若従他受其心決定皆名誹謗正法

問曰如是等計但是己事於衆生有何苦悩踰於五逆重罪耶答曰若無諸仏菩薩説世間出世間善道教化衆生者豈知有仁義礼智信耶如是世間一切善法皆断出世間一切賢聖皆滅汝但知五逆罪為重而不知五逆罪従無正法生是故謗正法人其罪最重

問曰業道経言業道如称重者先牽如観無量寿経言有人造五逆十悪具諸不善応堕悪道逕歴多劫受無量苦臨命終時遇善知識教称南無無量寿仏如是至心令声不絶具足十念便得往生安楽浄土即入大乗正定之聚畢竟不退与三塗諸苦永隔先牽之義於理如何又曠劫已来備造諸行有漏之法繋属三界但以十念念阿弥陀仏便出三界繋業之義復欲云何答曰汝謂五逆十悪繋業等為重以下下品人十念為軽応為罪所牽先堕地獄繋在三界者今当以義挍量軽重之義在心在縁在決定不在時節久近多少也云何在心彼造罪人自依止虚妄顛倒見生此十念者依善知識方便安慰聞実相法生一実一虚豈得相比譬如千歳闇室光若蹔至即便明朗闇豈得言在室千歳而不去耶是名在心云何在縁彼造罪人自依止妄想心依煩悩虚妄果報衆生生此十念者依止無上信心依阿弥陀如来方便荘厳真実清浄無量功徳名号生譬如有人被毒箭所中截筋破骨聞滅除薬鼓即箭出毒除首楞厳経言譬如有薬名曰滅除若闘戦時用以塗鼓聞鼓声者箭出毒除菩薩摩訶薩亦復如是住首楞厳三昧聞其名者三毒之箭自然抜出豈可得言彼箭深毒厲聞鼓音声不能抜箭去毒耶是名在縁云何在決定彼造罪人依止有後心有間心生此十念者依止無後心無間心生是名決定挍量三義十念者重重者先牽能出三有両経一義耳

問曰幾時名為一念答曰百一生滅名一刹那六十刹那名為一念此中云念者不取此時節也但言憶念阿弥陀仏若総相若別相随所観縁心無他想十念相続名為十念但称名号亦復如是問曰心若他縁摂之令還可知念之多小但知多少復非無間若凝心注想復依何可得記念之多少答曰経言十念者明業事成辦耳不必須知頭数也如言蟪蛄不識春秋伊虫豈知朱陽之節乎知者言之耳十念業成者是亦通神者言之耳但積念相続不縁他事便罷復何仮須知念之頭数也若必須知亦有方便必須口授不得題之筆点

無量寿経優婆提舎願生偈註 巻上

巻下

脚注 

仏教